
Nr. 4c-11/1224/08.12.2017

Către,

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege pentru completarea art. 903 din Legea nr.134/2010 privind Codul de procedură civilă, trimis Comisiei juridice, de disciplină şi imunităţi cu adresa nr. PL-x 556 din 7 decembrie 2017, înregistrat cu nr. 4c-11/1224 din 8 decembrie 2017.

În raport cu obiectul şi conţinutul său, iniţiativa legislativă face parte din categoria legilor organice.

                                     PREŞEDINTE
Nicușor HALICI

 RAPORT 

 asupra
Proiectului de Lege pentru completarea art. 903 din Legea nr.134/2010 privind Codul de procedură civilă
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru completarea art. 903 din Legea nr.134/2010 privind Codul de procedură civilă, trimis Comisiei juridice, de disciplină şi imunităţi cu adresa nr. PL-x 556 din 7 decembrie 2017, înregistrat cu nr. 4c-11/1224 din 8 decembrie 2017.

Senatul, în calitate de primă Cameră sesizată, a adoptat iniţiativa legislativă în şedinţa din ziua de 4 decembrie 2017, ca urmare a depăşirii termenului de adoptare, potrivit art.75 alin.(2) teza a III-a din Constituţia României, republicată.

Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare.

Proiectul de lege are ca obiect de reglementare completarea art.903 cu trei noi alineate, alin.(3), (4), (5), astfel: - potrivit alin.(3) dispoziţiile art.903 din Noul Cod de Procedură Civilă urmează a se aplica situaţiilor în care instanţa de judecată dispune în favoarea creditorului obligaţia de a face în temeiul art.1527-1528 din Codul civil, - în conformitate cu alin.(4), prevederile art.903 din Noul Cod de Procedură Civilă urmează a fi aplicabile situaţiilor în care instanţa de judecată dispune în favoarea creditorului obligaţia de a face în temeiul Legii nr.18/1991, al Legii nr.10/2001, precum şi al Legii nr.12/1995, - potrivit dispoziţiilor alin.(5), prevederile alin.(3) şi (4) ale art.903 din Noul Cod de Procedură Civilă, nou propuse, devin aplicabile şi pentru situaţiile în care dispozitivul hotărârii civile nu autorizează în mod direct creditorul obligaţiei de a face, să execute obligaţia în locul debitorului şi pe cheltuiala sa, executorul fiind astfel autorizat să o realizeze în locul acestuia.

Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr.475 din 21 iunie 2017.

Comisia pentru drepturile omului, culte şi problemele minorităţilor naţionale a avizat nefavorabil proiectul de lege, cu majoritate de voturi, conform adresei cu nr.4c-5/605 din 18 decembrie 2017.

Guvernul României nu susţine adoptarea iniţiativei legislative în forma prezentată, conform punctului de vedere transmis prin adresa cu nr.1289 din 24 august 2017, întrucât completarea art.903 cu un nou alineat, alin.(3), este de natură să nască confuzie cu privire la sfera reglementării în discuţie, în condiţiile în care art.903 alin.(2) NCPC face deja trimitere la dispoziţiile art.1528 NCC. Norma propusă nu respectă nici exigenţele tehnicii legislative pentru elaborarea actelor normative, în condiţiile în care două alineate, chiar succesive, dublează reglementarea. Soluţia legislativă propusă la alin.(4) al art.903 ar trebui să se realizeze prin intermediul unor norme speciale, şi nu printr-o normă de drept comun în materie procesual civilă (NCPC). Textul normativ propus la alin. (5) nu se bucură de o redactare clară, precisă şi previzibilă, fiind neclară şi din perspectiva faptului că nu precizează procedura de executare (silită) la care va putea recurge executorul. Reglementarea ar pune în discuţie şi imperativul autorităţii de lucru judecat, în condiţiile în care o hotărâre judecătorească care nu îl autorizează pe creditor să procedeze la o executare prin mijloace private va putea fi pusă în executare de către un terţ, executorul(judecătoresc). Guvernul reiterează dificultatea integrării unora dintre reglementările propuse în ansamblul legislaţiei în vigoare, care constituie potenţiale vicii de neconstituţionalitate.

În conformitate cu prevederile art. 61 din Regulamentul Camerei Deputaţilor, republicat, cu modificările  şi completările ulterioare, membrii  Comisiei juridice, de disciplină şi imunităţi au examinat iniţiativa legislativă în şedinţa din ziua de 9 aprilie 2019.
La şedinţa Comisiei juridice, de disciplină şi imunităţi deputaţii au fost prezenţi conform listei de prezenţă.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor un raport de respingere a proiectului de Lege pentru completarea art. 903 din Legea nr.134/2010 privind Codul de procedură civilă.
          În raport cu obiectul şi conţinutul reglementării, iniţiativa legislativă face parte din categoria legilor organice. 

     
PREŞEDINTE,                  
                    SECRETAR,
         Nicușor HALICI                               Aida-Cristina CĂRUCERU
Consilier parlamentar, 

Rodica Penescu

